奉酬子厚詠雪之作
作者：朱熹
朝代：宋

paragraphs: 遥夜不能寐，披衣起彷徨。
仰視天正黑，寒氣慘悲凉。
飛霰忽下零，雪花亦飄揚。
飄揚未云已，須臾滿空翔。
前山失舊姿，川谷流素光。
念昔少小時，無事志四方。
五年江海上，不見雪與霜。
飄颻今日情，浩蕩誰能量。
凌晨飲一杯，竟日守空堂。
竚立玩奇變，永言獲新章。
躊躇欲何報，玉樹生瓊岡。